ถูกใจวัยเก๋า
หลังจากแบงก์วายุภักษ์ได้เอ็มดีคนใหม่อย่าง &#8220;วรภัค ธันยาวงษ์&#8221; เข้ามาเป็นไม้ผลัดแน่นอนแล้ว ไม้หนึ่งอย่าง &#8220;เสี่ยจิ๋ว&#8221; อภิศักดิ์ ตันติวรวงศ์ จึงเริ่มวางแผนการใช้ชีวิตหลังวัยเกษียณ
5 ต.ค. 2555

หลังจากแบงก์วายุภักษ์ได้เอ็มดีคนใหม่อย่าง “วรภัค ธันยาวงษ์” เข้ามาเป็นไม้ผลัดแน่นอนแล้ว ไม้หนึ่งอย่าง “เสี่ยจิ๋ว” อภิศักดิ์ ตันติวรวงศ์ จึงเริ่มวางแผนการใช้ชีวิตหลังวัยเกษียณ
แม้จะมีพรรคพวกชวนให้ไปช่วยทำนู่นทำนี่ แต่เสี่ยจิ๋วก็ยังไม่กล้าตกปากรับคำ เพราะต้องการพักผ่อนอยู่บ้านเฉยๆ เลี้ยงลูก เลี้ยงหลาน เป็นคนวัยเกษียณเต็มตัวบ้าง หลังจากที่กรำศึกอยู่ในแวดวงการเงินมายาวววนานนน
ประจวบเหมาะที่ เผอิ้ญ...เผอิญ เร็วๆ นี้แบงก์กรุงไทยได้ออกผลิตภัณฑ์เงินฝากถึงใจวัยเกษียณ 36 เดือน ดอกเบี้ย 4% ต่อปี ออกมาพอดี กระจิบข่าวทั้งหลายเลยได้ทีแซว “เสี่ยจิ๋ว” เป็นการใหญ่ว่า ออกมาเพื่อรองรับตัวเองอ๊ะเป่า
งานนี้ทำเอา “เสี่ยจิ๋ว” อายม้วนต้วน หัวเราะร่วน พร้อมสำทับนักข่าวว่า ผลิตภัณฑ์เขาดีจริงๆ ใครก็ต้องอยากฝากเป็นธรรมดา 
ว่าแต่ฝากไปแล้วดอกผลงอกงามชนะเงินเฟ้อ ถูกใจวัยเก๋าจริงหรือเปล่า ก็ต้องตามกันดู แต่รับรองว่างานนี้ไม่เสียยี่ห้อ “เสี่ยจิ๋ว” แน่ๆ